Verdens største producent af hvid cement har indviet sin egen terminal i byen Rochefort i Frankrig.

25 millioner kroner. Det er prisen for en ny importterminal i havnebyen Rochefort i Frankrig, som Aalborg Portland netop er blevet færdige med at bygge. Terminalen er det første siloanlæg, Aalborg Portland har bygget i Frankrig. Landet er blandt de lande i Europa, der køber mest hvid cement. Og nu er den nye terminal så blevet indviet. - Ved at styrke vores lokale tilstedeværelse i Frankrig understreger vi vores leveringsdygtighed overfor vores franske kunder. Vi er sikre på, at denne strategiske investering vil styrke og udbygge vores position på det franske marked, siger Henrik Hougaard, der er eksportsalgsdirektør ved Aalborg Portland. Udover den åbenlyse fordel ved at kunne levere den hvide cement hurtigere, er der også fordele for miljøet, der ikke bliver belastet lige så meget, som hvis den hvide cement skulle transporteres fra Holland med tankbiler. - I stedet kan vi shippe cementen direkte til Frankrig fra vores cementfabrik i Aalborg, hvilket har en betydelig mindre miljøbelastning, siger Henrik Hougaard. Aalborg Portlands fabrik i Aalborg producerer to millioner tons cement om året.